SKRIFTLIG FORESPØRGSEL E-3255/02

af Daniel Hannan (PPE-DE) til Kommissionen

(19. november 2002)

Om: Pres på nye udstykninger på grund af reglerne for supplerende EU-støtte

EU har forbudt supplerende støtte til boligbyggeri på forladte industriområder, så det ikke er profitabelt at bebygge disse. Dette medfører et kolossalt pres på nye udstykninger på ikke tidligere anvendt jord i Storbritannien. Gør de praktiske betragtninger omkring den særdeles reelle indvirkning på den måde, byer kan forbedres og udvikles på, ikke tankegangen bag EU-bestemmelserne til en parodi i dette tilfælde? Vil Kommissionen venligst kommentere sagen om Manningham Mills-restaureringsprojektet i Bradford? En smuk bygning fra det 19. århundrede vil blive ved med at forfalde, fordi Kommissionen ikke har begrebet, at der er forskel på statsstøtte og systemet med at dække en finansieringslakune (hvor det offentlige kan finansiere forskellen mellem udgifterne til genvinding og udvikling og projektets slutværdi).

Svar afgivet på Kommissionens vegne af Mario Monti

(9. januar 2003)

Kommissionen har ved flere lejligheder og gennem en række beslutninger understreget betydningen af at forbedre det fysiske miljø, at sikre økonomisk overkommelige boliger samt af byfornyelse i de nuværende medlemsstater, specielt i Det Forenede Kongerige (Skotland og England)(1).

I denne forbindelse har Kommissionen altid vurderet statsstøtte og de foreslåede foranstaltningers forenelighed med EF-traktatens bestemmelser i relation til medlemsstaternes politiske målsætninger. Dette har bl.a. medført, at de foranstaltninger vedrørende byfornyelse og egnsudvikling, som de britiske myndigheder indberetter til Kommissionen, også omfatter udvikling af forladte industriområder såvel som opførelse af boliger på nye udstykninger i dårligt stillede områder i Det Forende Kongerige.

Desuden har Kommissionen gennem sine beslutninger anerkendt, at det instrument til dækning af manglende finansiering, som anvendes af Det Forenede Kongeriges myndigheder, kan være et værdifuldt middel til at dække behovene i forbindelse med byfornyelse og opfyldelse af de socialpolitiske målsætninger, som medlemsstaterne har defineret. Når det gælder supplerende finansiering, som ydes entreprenører med henblik på opførelse af økonomisk overkommelige boliger, har Kommissionen fastslået, at direkte statsindgreb til fordel for enkeltpersoner med det formål at sætte dem i stand til at købe mere økonomisk overkommelige boliger ikke udgør statsstøtte i henhold til EF-traktatens artikel 87. Derimod kan den omstændighed, at instrumenterne til supplerende finansiering virker tilskyndende for entreprenører, betragtes som værende en favorisering af visse virksomheder og således udgøre statsstøtte i henhold til artikel 87. Kommissionen har imidlertid også påpeget, at sådanne foranstaltninger kan være forenelige med det indre marked.

Manningham Mills-restaureringsprojektet, som det ærede medlem omtaler, ligger i det støtteberettigede område under mål 2-programmet (2000-2006) for Yorkshire og Humber.

Programmet har fem strategiske målsætninger:

1. At skabe en større erhvervsmæssig dynamik ved at støtte virksomhedsetablering og sikre flere og mere levedygtige nye virksomheder.

2. At forbedre de eksisterende virksomheders konkurrenceevne ved at øge merværdien af de producerede varer og tjenesteydelser og ved at øge salg og omsætning.

3. At nedbringe fattigdommen i de dele af regionen, som har den laveste erhvervsaktivitet, gennem målrettede initiativer til økonomisk udvikling rettet mod lokalsamfundene.

4. At stimulere investeringer og økonomisk vækst gennem størst mulig udnyttelse af de beliggenhedsmæssige fordele, som mål 2-området indbærer.

5. At øge resultaterne og bæredygtigheden af disse initiativer ved at supplere dem med aktioner vedrørende menneskelige ressourcer med henblik på at opbygge størst mulig kompetence.

De forskellige typer aktiviteter, der finansieres under programmet til støtte for de ovennævnte strategiske målsætninger, er beskrevet i programtillægget. Støtte til boligprojekter er ikke en del af disse strategiske målsætninger og aktiviteter, og boligprojekter er således ikke støtteberettigede under målsætning 2-programmet.

Der er i området gjort en stor indsats for at finde frem til en permanent og konstruktiv anvendelse af Manningham Mills, der er en forfalden, men fredet bygning. Det er konstateret, at Yorkshire Forward sammen med Urban Splash er i gang med at sikre sig en del af komplekset til etablering af boliger. Som sagt er denne type projekt ikke støtteberettiget. Forvaltningsmyndigheden for programmet (Yorkshire and Humber Government Office) undersøger imidlertid i øjeblikket mulighederne for at anvende en del af Manningham Mills-komplekset til kollektive formål og erhverv. De forventer også i begyndelsen af 2003 at modtage forslag til et projekt til 6 mio. £, der omfatter etablering af forretningsfaciliteter i Manningham Mills. Da disse projekter er i overensstemmelse med programmets strategiske målsætninger, vil de kunne medfinansieres under programmet.

Kommissionen støtter det initiativ, Yorkshire og Humber-regionen har taget til at restaurere forladte industrikomplekser som Manningham Mills. Medens boligprojekter ikke er støtteberettigede, er der imidlertid andre aktuelle projekter, som vil kunne modtage EU-støtte. Kommissionen er overbevist om, at nogle af disse projekter vil være egnede og således gøre det muligt at anvende bygningerne på en måde, som vil skabe beskæftigelse og velfærd i overensstemmelse med programmets målsætninger.

(1) Se bl.a. Kommissionens beslutninger i sagerne N 497/2001 Tilskud til ejerboligordninger (Skotland), N 680/2001 Ordning for støtte til ejendomskøb (Skotland) og N 230/2002 Støtte til genopbygningsprojekter, der gennemføres i fællesskab (England).